CELEX: 32020D2168
Language: hu
Date: 2020-12-17 00:00:00
Title: A Bizottság (EU) 2020/2168 végrehajtási határozata (2020. december 17.) az Északi-tengeri–balti vasúti árufuvarozási folyosó bővítésében érintett tagállamok által benyújtott együttes javaslatnak a versenyképes árufuvarozást szolgáló európai vasúti hálózatról szóló 913/2010/EU európai parlamenti és tanácsi rendelet 5. cikkének való megfelelőségéről (az értesítés a C(2020) 8919. számú dokumentummal történt) (Csak a cseh, az észt, a francia, a holland, a lengyel, a lett, a litván és a német nyelvű szöveg hiteles)

2020.12.21.   
               
               
                  HU
               
               
                  Az Európai Unió Hivatalos Lapja
               
               
                  L 431/72
               
            
         A BIZOTTSÁG (EU) 2020/2168 VÉGREHAJTÁSI HATÁROZATA
         (2020. december 17.)
         az Északi-tengeri–balti vasúti árufuvarozási folyosó bővítésében érintett tagállamok által benyújtott együttes javaslatnak a versenyképes árufuvarozást szolgáló európai vasúti hálózatról szóló 913/2010/EU európai parlamenti és tanácsi rendelet 5. cikkének való megfelelőségéről
         
            
               (az értesítés a C(2020) 8919. számú dokumentummal történt)
            
         
         (Csak a cseh, az észt, a francia, a holland, a lengyel, a lett, a litván és a német nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a versenyképes árufuvarozást szolgáló európai vasúti hálózatról szóló, 2010. szeptember 22-i 913/2010/EU európai parlamenti és tanácsi rendeletre (1) és különösen annak 5. cikke (6) bekezdésére,
         mivel:
         
                     (1)
                  
                  
                     A 913/2010/EU európai parlamenti és tanácsi rendelet 5. cikke (5) bekezdésének megfelelően Belgium, Csehország, Németország, Észtország, Lettország, Litvánia, Hollandia és Lengyelország vasúti közlekedésért felelős minisztériumai 2019. december 6-án két szándéknyilatkozatot küldtek a Bizottságnak. A szándéknyilatkozatok az Északi-tengeri–balti vasúti árufuvarozási folyosónak egyrészt a lengyel/ukrán határig, Medykáig, másrészt Zeebrugge kikötőjéig és Gent/Terneuzen kikötőjéig történő kibővítésére vonatkozó javaslatokat foglaltak magukban.
                  
               
                     (2)
                  
                  
                     Az említett tagállamok korábban már tettek javaslatot a Bizottságnak az Északi-tengeri–balti vasúti árufuvarozási folyosónak a lengyel-ukrán határig, Medykáig történő bővítésére. A Bizottság megerősítette, hogy a javaslat megfelel a 913/2010/EU rendelet 5. cikkének, és elfogadta az (EU) 2015/1111 bizottsági végrehajtási határozatot (2). Az említett végrehajtási határozatot azonban módosította az (EU) 2017/178 bizottsági végrehajtási határozat (3), amely törölte az Északi-tengeri–balti vasúti árufuvarozási folyosó Medykáig történő kibővítésére vonatkozó hivatkozást. A módosítás azt a tényt tükrözte, hogy a Katowice és Medyka közötti vasúti infrastruktúra 2020 előtt nem lesz működőképes. Mivel az infrastruktúra immár működőképes, helyénvaló újra megfontolni az Északi-tengeri–balti vasúti árufuvarozási folyosó Medykáig történő bővítését.
                  
               
                     (3)
                  
                  
                     A Bizottság a 913/2010/EU rendelet 5. cikkének (6) bekezdése alapján megvizsgálta az Északi-tengeri–balti vasúti árufuvarozási folyosónak a Gent/Terneuzen kikötőjéig és Zeebrugge kikötőjéig, valamint a lengyel/ukrán határig, Medykáig való kibővítésére irányuló javaslatokat, és úgy ítéli meg, hogy azok megfelelnek az említett rendelet 5. cikkének.
                  
               
                     (4)
                  
                  
                     Ami a vasúti árufuvarozási folyosó Medykáig történő kibővítését illeti, az (EU) 2015/1111 végrehajtási határozatban foglalt megfontolások továbbra is érvényesek.
                  
               
                     (5)
                  
                  
                     Ami a vasúti árufuvarozási folyosó Zeebrugge kikötőjéig és Gent/Terneuzen kikötőjéig történő kibővítését illeti, a kibővítés kapcsán a javaslatban szereplő vasútvonalak már az Északi-tengeri–mediterrán vasúti árufuvarozási folyosó részét képezik. Ezek a transzeurópai közlekedési hálózat törzshálózatának (Antwerpen–Gent–Zeebrugge) és átfogó hálózatának (Gent–Terneuzen) részét képezik, és az olyan kulcsfontosságú infrastrukturális követelmények tekintetében, mint a villamosítás, a 22,5 t tengelyterhelés, a 100 km/h sebesség és a 740 m vonathossz, a meglévő infrastruktúra már részben vagy teljes egészében megfelel.
                  
               
                     (6)
                  
                  
                     Zeebrugge, Gent és Terneuzen kikötői számos olyan meglévő rendszeres vasúti árufuvarozási szolgáltatás kiindulási vagy célállomásai, melyek az Északi-tengeri–balti vasúti árufuvarozási folyosón keresztül (a skandináv–mediterrán vasúti árufuvarozási folyosó érintésével is) Németországba, Csehországba és Skandináviába irányulnak vagy onnan indulnak. A zeebruggei kikötő által közölt adatok szerint sok uniós célállomás felé indulnak innen tehervonatok, aminek oka részben az, hogy a kikötőn keresztül szállított egyik legfontosabb árucikket az új járművek jelentik. A genti és terneuzeni kikötői hatóságok új vasúti teheráru-forgalmi lehetőségeket is azonosítottak, mégpedig Schkopau (Németország) és Outokumpu (Finnország) irányába, valamint a litvániai Šeštokain keresztül harmadik országokba, nevezetesen Kínába.
                  
               
                     (7)
                  
                  
                     A javasolt bővítés azzal az előnnyel is járna, hogy a 913/2010/EU rendelet 13. cikkében említett, az Északi-tengeri–balti vasúti árufuvarozási folyosó meglévő egyablakos ügyintézési rendszere által nyújtott szolgáltatások – beleértve az előre meghatározott menetvonalakat is – elérhetővé válnának a Zeebrugge és Gent/Terneuzen kikötőit kiszolgáló vasúti árufuvarozási folyosók üzemeltetői számára. Ez nagyobb átláthatóságot biztosít a kérelmezők számára, és egyszerűsítheti a kapacitáselosztási folyamatot azáltal, hogy megszünteti annak szükségességét, hogy egyes menetvonalakat össze kelljen hangolni más vasúti árufuvarozási folyosók egyablakos ügyintézési rendszereivel. A zeebruggei bővítés közvetlen hozzáférést biztosít a kikötőhöz, amely fontos átrakodóhely a folyosó mentén elhelyezkedő valamennyi tagállam – különösen Csehország, Németország és Lengyelország – gépjárműipara számára.
                  
               
                     (8)
                  
                  
                     A bővítés a tengeri szállítással való összeköttetések révén hozzá fog járulni az Északi-tengeri–balti vasúti árufuvarozási folyosón történő vasúti árufuvarozás javításához.
                  
               
                     (9)
                  
                  
                     A 913/2010/EU rendelet 5. cikkének (5) és (6) bekezdésével összhangban a Bizottság az értékelés során figyelembe vette a rendelet 4. cikkében meghatározott, a vasúti árufuvarozási folyosók bővítésére vonatkozó kritériumokat.
                  
               
                     (10)
                  
                  
                     E határozat rendelkezései összhangban vannak a 2012/34/EU európai parlamenti és tanácsi irányelv (4) 62. cikkével létrehozott bizottság véleményével,
                  
               ELFOGADTA EZT A HATÁROZATOT:
         
            1. cikk
            Az Északi-tengeri–balti vasúti árufuvarozási folyosónak az Antwerpentől Zeebrugge és Gent/Terneuzen kikötőjéig, valamint a Katowicétől a lengyel/ukrán határig, Medykáig való kibővítéséről szóló, 2019. december 6-i keltezésű szándéknyilatkozatok, amelyeket Belgium, Csehország, Németország, Észtország, Lettország, Litvánia, Hollandia és Lengyelország vasúti közlekedésért felelős minisztériumai küldtek a Bizottságnak,
            és amelyekben közösen a Wilhelmshaven/Bremerhaven/Hamburg/Amszterdam/Rotterdam/Zeebrugge – Gent (Terneuzen) – Antwerpen – Aachen – Hannover/Berlin – Varsó – Terespol (lengyel-belarusz határ)/Kaunas – Riga – Tallinn/Falkenberg – Prága/Wroclaw – Katowice – Medyka (lengyel/ukrán határ) útvonalat javasolják
            az Északi-tengeri–balti vasúti árufuvarozási folyosó fő útvonalának, összhangban van a 913/2010/EU rendelet 5. cikkével.
         
         
            2. cikk
            Ennek a határozatnak a Belga Királyság, a Cseh Köztársaság, a Németországi Szövetségi Köztársaság, az Észt Köztársaság, a Lett Köztársaság, a Litván Köztársaság, a Holland Királyság és a Lengyel Köztársaság a címzettje.
         
         
            Kelt Brüsszelben, 2020. december 17-én.
            
               
                  a Bizottság részéről
               
               Adina VĂLEAN
               
                  a Bizottság tagja
               
            
         
         
            (1)  HL L 276., 2010.10.20., 22. o.
         
         
            (2)  A Bizottság (EU) 2015/1111 végrehajtási határozata (2015. július 7.) az Északi-tengeri–balti vasúti teherszállítási folyosó bővítésében érintett tagállamok által benyújtott együttes javaslatnak a versenyképes árufuvarozást szolgáló európai vasúti hálózatról szóló 913/2010/EU európai parlamenti és tanácsi rendelet 5. cikkének való megfelelőségéről (HL L 181., 2015.7.9., 82. o.).
         
            (3)  A Bizottság (EU) 2017/178 végrehajtási határozata (2017. január 31.) az Északi-tengeri–balti vasúti teherszállítási folyosó bővítésében érintett tagállamok által benyújtott együttes javaslatnak a versenyképes árufuvarozást szolgáló európai vasúti hálózatról szóló 913/2010/EU európai parlamenti és tanácsi rendelet 5. cikkének való megfelelőségéről szóló (EU) 2015/1111 végrehajtási határozat módosításáról (HL L 28., 2017.2.2., 71. o.).
         
            (4)  Az Európai Parlament és a Tanács 2012/34/EU irányelve (2012. november 21.) az egységes európai vasúti térség létrehozásáról (HL L 343., 2012.12.14., 32. o.).